**Retningslinjer for seksuelle relasjoner mellom ansatte og studenter**Studentorganisasjonen i Agder (STA) mener at det er behov for tydelige retningslinjer om seksuelle relasjoner mellom ansatte og studenter ved Universitetet i Agder.

Universitetet i Agder (UiA) har klare retningslinjer for saksbehandling når studenter føler seg mobbet eller trakassert, men det mangler tydelige retningslinjer som regulerer seksuelle relasjoner mellom ansatte og studenter. Det foregår en grundig gjennomgang av denne tematikken i hele sektoren og STA mener det er viktig at også Universitetet i Agder setter i gang arbeidet med å etablere tydelige retningslinjer.

Studenter og ansatte som har gode relasjoner er i seg selv ikke et problem. Et godt akademisk felleskap mellom studenter og ansatte er noe STA støtter, og oppfordrer til. Likevel viser den siste tidens medieoppslag[[1]](#footnote-1) om etterspillet av en seksuell relasjon mellom student og ansatt tydelig at det er behov for å lage retningslinjer om slike forhold.

Universitetets- og høyskoleloven § 4-3 (2) sier at studentene skal ha et fullt forsvarlig læringsmiljø, både fysisk og psykisk[[2]](#footnote-2). Arbeidsmiljøloven § 4-3 (3) sier at arbeidstaker ikke skal ”utsettes for trakassering eller utilbørlig opptreden”[[3]](#footnote-3). Dette gir en indikasjon på hva som ikke er akseptabel oppførsel på en arbeidsplass – inkludert et universitet. Likestillings- og diskrimineringsloven § 13 forbyr seksuell trakassering og pålegger utdanningsinstitusjoner å forebygge og forhindre dette[[4]](#footnote-4). For å opprettholde studenter og ansattes integritet og respekt, er det viktig å etablere tydelige retningslinjer.

STA ønsker at:

* UiA må etablere tydelige retningslinjer som omhandler seksuelle relasjoner mellom studenter og ansatte.
* Ansattes og studenters relasjoner skal bygges på gjensidig tillit.
1. http://universitas.no/nyheter/63447/maren-24-varslet-om-trakassering-ble-bedt-om-a [↑](#footnote-ref-1)
2. Lov om universiteter og høyskoler, https://lovdata.no/dokument/NL/lov/2005-04-01-15 [↑](#footnote-ref-2)
3. Lov om arbeidsmiljø, arbeidstid og stillingsvern mv., https://lovdata.no/dokument/NL/lov/2005-06-17-62 [↑](#footnote-ref-3)
4. Lov om likestilling og forbud mot diskriminering, https://lovdata.no/dokument/NL/lov/2017-06-16-51

*Vedtatt av Studentparlamentet 21.februar 2018* [↑](#footnote-ref-4)